Bheki Cele in Kaapstad ná vier se skietdoodGenl. Bheki Cele, minister van polisie (Foto: ANA) Polisieminister Bheki Cele het Woensdagaand die families van drie tieners en ŉ volwassene gaan besoek wat vandeesweek in Kaapstad doodgeskiet is waar hulle in ŉ motor gesit het. Lt.kol. Andrè Traut, provinsiale polisiewoordvoerder van die Wes-Kaap, het gesê Cele se besoek volg ná die skietvoorval Dinsdag omstreeks 21:00 in Browns Farm in Nyanga. Maroela Media het vroeër berig die vier mense, onderskeidelik 28, 19, 13 en 12 jaar oud, het in ŉ Toyota Avanza gesit toe drie gewapende verdagtes die voertuig genader en op hulle losgebrand het. Die aanvallers het daarna van die toneel gevlug. ŉ Vyfde slagoffer, ook ŉ kind, is tydens die aanval gewond en na ŉ hospitaal geneem vir mediese behandeling. Die kind sterk nog in die hospitaal aan. “Minister Cele is Woensdagaand deur die Nyanga-polisie oor die voorval ingelig. Hy het daarna ŉ besoek by die slagoffers se bedroefde families in Browns Farm afgelê,” het Traut Donderdag gesê. Volgens Traut sal Cele vandag [Donderdag] om 10:00 lede van die gemeenskap toespreek oor misdaadverwante kwessies en die polisie se ingryping. Die motief vir die aanval en name van oorledenes is nog nie bekend gemaak nie. Niemand is nog in verband met die voorval in hegtenis geneem nie. “Ons speurders werk onverpoos om na die oortreders te soek,” het Traut gesê.